ET Euroopa Liidu Teataja L 100/10

KOMISJONI MÄÄRUS (EL) 2015/603,

13. aprill 2015,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate 2-naftüüloksüäädikhappe, atsetokloori, kloropikriini, diflufenikaani, flurprimidooli, flutolaniili ja spinosaadi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Atsetokloori, kloropikriini, diflufenikaani, flurprimidooli, flutolaniili ja spinosaadi jääkide piirnormid on sätestatud määruse (EÜ) nr 396/2005 III lisa A osas. Määruses (EÜ) nr 396/2005 ei ole sätestatud 2-naftüüloksüäädikhappe jääkide piirnorme ning kuna seda toimeainet ei ole lisatud kõnealuse määruse IV lisasse, kohaldatakse selle suhtes vaikimisi väärtust 0,01 mg/kg, mis on sätestatud kõnealuse määruse artikli 18 lõike 1 punktis b.

(2) 2-naftüüloksüäädikhappe kandmata jätmine direktiivi 91/414/EMÜ I lisasse sätestati komisjoni rakendusmääruses (EL) nr 1127/2011 (2) [seal ekslikult tõlgitud „2-naftüüloksüatseetikhappeks”]. Kõik olemasolevad 2-naftüüloksüäädikhapet sisaldavate taimekaitsevahendite load on kehtetuks tunnistatud. Seepärast on asjakohane kehtestada jääkide piirnormiks konkreetne määramispiir või vaikimisi väärtus, nagu on sätestatud määruse (EÜ) nr 396/2005 artikli 18 lõike 1 punktis b.

(3) Atsetokloori kandmata jätmine direktiivi 91/414/EMÜ I lisasse sätestati komisjoni rakendusmääruses (EL) nr 1372/2011 (3). Kõik olemasolevad atsetokloori sisaldavate taimekaitsevahendite load on kehtetuks tunnistatud. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega III lisast kõnealuse toimeaine jaoks sätestatud jääkide piirnormid välja jätta.

(4) Kloropikriini kandmata jätmine direktiivi 91/414/EMÜ I lisasse sätestati komisjoni rakendusmääruses (EL) nr 1381/2011 (4). Kõik olemasolevad kloropikriini sisaldavate taimekaitsevahendite load on kehtetuks tunnistatud. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega III lisast kõnealuse toimeaine jaoks sätestatud jääkide piirnormid välja jätta.

(5) Diflufenikaani jääkide kehtivate piirnormide kohta esitas Euroopa Toiduohutusamet (edaspidi „toiduohutusamet”) põhjendatud arvamuse (5) kooskõlas määruse (EÜ) nr 396/2005 artikli 12 lõikega 1. Ta soovitas vähendada jääkide piirnorme lauaoliivide, odra, kaera, riisi, rukki ja nisu puhul. Ühe teise toote puhul soovitas toiduohutusamet jääkide piirnormi suurendada. Toiduohutusamet tegi järelduse, et tsitrusviljade, mandlite, kreeka pähklite, õunviljade, luuviljade, lauaviinamarjade, veiniviinamarjade, kiivide, veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud) ning veise-, lamba- ja kitsepiima puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti poolt kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet tegi järelduse, et maasikate, koguviljade, muude väikeste puuviljade ja marjade, herneste (kaunadega), herneste (kaunadeta), herneste (kuivatatud) ja hirsi puhul ei olnud jääkide piirnormide kindlaksmääramiseks vajalik teave kättesaadav ja riskijuhtijatel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.

(6) Flurprimidooli kandmata jätmine direktiivi 91/414/EMÜ I lisasse sätestati komisjoni rakendusotsuses nr 2011/328/EL (6). Kõik olemasolevad flurprimidooli sisaldavate taimekaitsevahendite load on kehtetuks tunnistatud. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega III lisast kõnealuse toimeaine jaoks sätestatud jääkide piirnormid välja jätta.

(7) Flutolaniili jääkide kehtivate piirnormide kohta esitas toiduohutusamet põhjendatud arvamuse (7) kooskõlas määruse (EÜ) nr 396/2005 artikli 12 lõikega 1. Toiduohutusamet tegi ettepaneku muuta jääkide määratlust. Toiduohutusamet soovitas kartuli puhul jääkide piirnormi vähendada. Ühe teise toote puhul soovitas toiduohutusamet jätkata kehtiva piirnormi kohaldamist. Toiduohutusamet tegi järelduse, et paprikate, ubade (värsked, kaunadega), kera-artišokkide, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud), kodulindude (lihaskude, rasvkude ja maks), veise-, lamba- ja kitsepiima ning linnumunade puhul ei olnud teave jääkide piirnormide kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti poolt kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(8) Spinosaadi puhul esitas toiduohutusamet põhjendatud arvamuse (8) jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1. Ta soovitas vähendada jääkide piirnorme mandlite, brasiilia pähklite, india pähklite, kastanite, kookospähklite, sarapuupähklite, makadaamiapähklite, pekanipähklite, piiniapähklite, pistaatsiapähklite, kreeka pähklite, õunte, pirnide, küdooniate, astelpihlakate, nisperode, aprikooside, kirsside, virsikute, ploomide, kiivide, küüslaugu, sibula, pesasibula, tomatite, baklažaanide, kurkide, ubade (värsked, kaunadega), herneste (värsked, kaunadega) ja porrulaugu puhul. Muude toodete puhul soovitas toiduohutusamet jätkata kehtivate piirnormide kohaldamist või suurendada piirnorme. Toiduohutusamet tegi järelduse, et õisikkapsaste, spinati, kera-artišoki, teravilja, kodulindude (lihaskude, rasvkude, maks) ja linnumunade puhul ei olnud teave jääkide piirnormide kohta täies ulatuses kättesaadav ja et riskijuhtijatel tuleb asjaolusid veel kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti poolt kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet tegi järelduse, et kaalika ja naeri puhul ei olnud teave jääkide piirnormide kohta kättesaadav ja riskijuhtijatel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b. Seoses pamplite, vaarikate, muude väikeste puuviljade ja marjade, selleri, apteegitilli, sigade (lihaskude ja maks), veiste (lihaskude), lammaste (lihaskude, rasvkude ja maks), kitsede (lihaskude, rasvkude ja maks) ja kodulindudega (lihaskude) esitas toiduohutusamet pärast esimeses lauses osutatud arvamuse esitamist täiendavaid arvamusi jääkide piirnormide kohta, (9) (10) (11). Kõnealuste arvamustega on kohane arvestada. Seoses pähklipuu viljade, põldmurakate, kannatuslille viljade ja talisibulaga lisati pärast seda, kui toiduohutusamet oli esitanud esimese lauses osutatud arvamuse, komisjoni määrusega (EL) nr 293/2013 (12) Codex'i piirnormid (CXLid) jääkide piirnormidena määrusesse (EÜ) nr 396/2005. Kõnealuste piirnormidega on kohane arvestada.

(9) Toiduohutusamet leidis, et selliste taimset ja loomset päritolu toodete puhul, mille kohta ei ole liidu tasandil teada antud asjakohastest lubadest või impordile kehtestatud jääkide piirnormidest ja mille kohta puuduvad ka CXLid, tuleb riskijuhtijatel asjaolusid täiendavalt kaaluda. Võttes arvesse teaduse ja tehnika praegusele tasemele vastavat teadmiste taset, tuleks kõnealuste toodete puhul jääkide piirnormiks kehtestada asjaomane määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.

(10) Komisjon pidas teatavate määramispiiride kohandamise küsimuses nõu Euroopa Liidu pestitsiidide jääkide referentlaboritega. Laborid tegid mitme toimeaine suhtes järelduse, et teatavate kaupade puhul muudab tehnika areng vajalikuks konkreetsete määramispiiride kehtestamise.

(11) Kuna jääkide piirnormide asjakohased muudatused tuginevad toiduohutusameti põhjendatud arvamusele ja nendega võetakse arvesse asjakohaseid tegureid, on need kooskõlas määruse (EÜ) nr 396/2005 artikli 14 lõikega 2.

(12) Määrust (EÜ) nr 396/2005 tuleks seepärast vastavalt muuta.

(13) Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mida on enne piirnormide muutmist seaduslikult toodetud ning mille kohta on olemas teave, et tarbijate kaitse kõrge tase on tagatud.

(14) Jääkide muudetud piirnormide kohaldamisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(15) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkuseid kõnealuste normide kohta on arvesse võetud.

(16) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2

Määruse (EÜ) nr 396/2005 kohaldamist kujul, nagu kõnealuses määruses oli sätestatud enne selle muutmist käesoleva määrusega, jätkatakse nende toodete suhtes, mis on toodetud seaduslikult enne 7. detsembrit 2015.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 7. detsembrist 2015.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 13. aprill 2015 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Komisjoni rakendusmäärus (EL) nr 1127/2011, 7. november 2011, mis käsitleb toimeaine 2-naftüüloksüatseetikhappe heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (ELT L 289, 8.11.2011, lk 26).

(3) Komisjoni rakendusmäärus (EL) nr 1372/2011, 21. detsember 2011, mis käsitleb toimeaine atsetokloori heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni otsust 2008/934/EÜ (ELT L 341, 22.12.2011, lk 45).

(4) Komisjoni rakendusmäärus (EL) nr 1381/2011, 22. detsember 2011, mis käsitleb toimeaine kloropikriini heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni otsust 2008/934/EÜ (ELT L 343, 23.12.2011, lk 26).

(5) Euroopa Toiduohutusamet: Review of the existing maximum residue levels (MRLs) for diflufenican according to Article 12 of Regulation (EC) No 396/2005 („Diflufenikaani jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2013; 11(6):3281. [42 lk].

(6) Komisjoni rakendusotsus 2011/328/EL, 1. juuni 2011, flurprimidooli kandmata jätmise kohta nõukogu direktiivi 91/414/EMÜ I lisasse (ELT L 153, 11.6.2011, lk 192).

(7) Euroopa Toiduohutusamet: Review of the existing maximum residue levels (MRLs) for flutolanil according to Article 12 of Regulation (EC) No 396/2005 („Flutolaniili jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2013; 11(9):3360. [44 lk].

(8) Euroopa Toiduohutusamet: Review of the existing maximum residue levels (MRLs) for spinosad according to Article 12 of Regulation (EC) No 396/2005 („Spinosaadi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2012; 10(3):2630. [89 lk].

(9) Euroopa Toiduohutusamet: Modification of the existing MRLs for spinosad in small fruits and berries and several commodities of animal origin („Spinosaadi jääkide kehtivate piirnormide muutmine väikeste puuviljade ja marjade ning mitme loomset päritolu kauba puhul”). EFSA Journal 2013; 11(11):3447. [27 lk].

(10) Euroopa Toiduohutusamet: Modification of the existing MRLs for spinosad in raspberries „Spinosaadi jääkide kehtivate piirnormide muutmine vaarikate puhul”). EFSA Journal 2012; 10(5):2751. [26 lk].

(11) Euroopa Toiduohutusamet: Modification of the existing MRLs for spinosad in celery, fennel, raspberries and blackberries („Spinosaadi jääkide kehtivate piirnormide muutmine selleri, apteegitilli, vaarikate ja pamplite puhul”). EFSA Journal 2012; 10(6):2770. [27 lk].

(12) Komisjoni määrus (EL) nr 293/2013, 20. märts 2013, millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses emamektiinbensoaadi, etofeenproksi, etoksasooli, flutriafooli, glüfosaadi, fosmeedi, püraklostrobiini, spinosaadi ja spirotetramaadi jääkide piirnormidega teatavates toodetes või nende pinnal (ELT L 96, 5.4.2013, lk 1).